Eesti Teaduste Akadeemia medal
Eesti Teaduste Akadeemia medal on Eesti Teaduste Akadeemia kõrgeim autasu. Viimase, 1997. aasta detsembris vastu võetud statuudi kohaselt, antakse Eesti TA medalit üksikisikutele suurte teenete eest Eesti teaduse arendamisel või selle arendamisele kaasaaitamisel, samuti teenete eest Eesti Teaduste Akadeemia ülesannete täitmisel. Medal asutati 1982. aastal Eesti NSV Teaduste Akadeemia mälestusmedali nime all. Üldkogul vastu võetud statuudi kohaselt anti mälestusmedal Eesti NSV Teaduste Akadeemia töötajatele ja teistele isikutele teenete eest Teaduste Akadeemia ees seisvate ülesannete täitmises. Otsuse mälestusmedali andmise kohta tegi Eesti NSV Teaduste Akadeemia presiidium. Medal anti kavaleridele kätte pidulikus õhkkonnas, üldreeglina Teaduste Akadeemia üldkogu või akadeemia osakonna üldkogu koosolekul. 1989. aastal, seoses akadeemia nime muutmisega, sai medali nimeks Eesti Teaduste Akadeemia medal. Aastatel 2008 ja 2011–2018 medalit välja ei antud.